**Вәғәҙә – иман**

Башҡорт телендә әйткән һүҙҙе үтәү мәсьәләһенә ҡағылышлы бик күп мәҡәлдәр бар. Мәҫәлән: “Әйткән һүҙ – атҡан уҡ”, “Егет һүҙе бер була”, “Вәғәҙә - иман”. Ни өсөн был мәҡәлдәрҙе телгә алам? Сөнки, беҙгә тәҡдим ителгән “Һуғышҡа китер алдынан уйланыуҙар” тигән текста 1812 йылғы Ватан һуғышына башҡорттар ҙа барһын өсөн, батша махсус манифесҡа ҡул ҡуя икәнлеге билдәләнә. Унда батша, башҡорттарға ирек һәм бәхетле тормош вәғәҙә итә. Әммә уның вәғәҙәһе “ҡыҙыл ҡар яуһа ла” үтәлмәйәсәк икәнлеге һәр кемгә лә көн кеүек асыҡ булғандыр.

Эйе, беҙҙең халыҡты тормоштоң төрлө дәүерендә төрлөсә алдағандар: батша заманында ла, власҡа йә аҡтар, йә ҡыҙылдар килгәндә лә. Үҙҙәренә кәрәгенә эйә булыу менән, әйтелгән һүҙҙәр онотолған, башҡортто яҙмыш упҡынына ырғытҡандар ҙа ситтән генә күҙәтеп торғандар, йәнәһе йотормо халыҡты был упҡын, юҡмы?

Шуға ла Ҡаһымдың һуғышҡа китер алдынан халҡы яҙмышы өсөн борсолоуҙары аңлашыла. Беренсенән, һуғышҡа китәсәк башҡорт һалдаттарын тулыһынса кәрәк-яраҡ менән тәьмин итеү ҙә уларҙың өҫтөндә. Бында атынан башлап, ҡоралына, аҙыҡ-түлегенә, кейем- һалымына тиклем үҙҙәре табырға тейеш була. Ниндәй ғәҙелһеҙлек! Халҡыбыҙ өсөн бирелгән вәғәҙәне үтәү – аманат. Иван Грозный заманында төҙөлгән килешеү буйынса, башҡорттар уртаҡ илгә хәүеф янаған осраҡта, уны һаҡларға тейеш булалар. Нисәмә быуат үтһә лә, ошо вәғәҙәләренә тоғро ҡалалар. Икенсенән, Ҡаһым тылда ҡалған ҡарт-ҡоролар, бала-сағалар, ҡатын-ҡыҙҙар өсөн дә борсола. Уларҙы тотҡан малдары иген уңмаған мәлдә ҡотҡарыр ине, әммә кантонлыҡ системаһы рөхсәт итмәй. Әлбиттә, бәхетле тормош вәғәҙә иткән батша улар хаҡында хәстәрлек күрмәйәсәк.

Ошо урында мин атайымдың ауылдашын иҫкә төшөрҙөм. Уның улы – махсус операцияла. Уларҙы оҙатҡанда район башлағы ғаиләһен ярҙамынан ташламаҫҡа вәғәҙә бирҙе. Һәм һүҙендә торҙо: ҡышҡа етерлек утын килеп ятты ихаталарына.

Һүҙ биргәнһең икән, уны үтәү зарур. Вәғәҙә – иман.